Kollár, Boris, predseda NR SR (2020-07-07):
Ďakujem pekne. Vážené kolegyne, milí kolegovia, prosím pekne, toto teraz moje vystúpenie neberte ako predkladateľa tohto návrhu, ale berte to ako vystúpenie bývalého opozičného politika. Ja sa potom s pokorou prihlásim so záverečným slovom. Reagujem na to, čo tu bolo povedané. Pán kolega, ďakujem, že ste prečítali, čo je plagiát. Ja doteraz tvrdím, že moja práca sa nedá porovnať s prácou Andreja Danka. Vidím tam veľmi zásadné rozdiely. Prvá vec je tá, že Andrej Danko celú prácu okopíroval od bývalého študenta alebo študentky, ktorá to odkopírovala ešte od ešte predtým študenta, s presným počtom strán, názvom, akurát meno sa zmenilo. To znamená, že to už bola tretia práca odkopírovaná jedna od druhej. Pán bývalý predseda Danko prácu utajil, skoval ju, nechal ukradnúť ďalšiu prácu, skoval aj tú ďalšiu, všetko sa zrazu stratilo. Moja práca je na internete, každý si ju môže prečítať. Ďalej. Ja stále tvrdím jednu vec, ja som získal magistra lege artis, ergo v súlade so zákonom. Keby ma systém, školský systém, ktorý do dneska na Slovensku platí, nepustil a nedal by mi 24 %, tak by ma školiteľ nepustil ďalej. Tak zmeňme zákon a nech to povie, že to je 50 %, nepustil by ma, tak by som to musel opraviť a až potom by som mohol ísť k záverečnej skúške. Keďže ma pustili, tak som ju mohol obhájiť a ten titul som získal lege artis. Áno, môžete mať pochybnosti, môžete hovoriť, že niečo bol plagiát. Keď som si pozrel, rozobral to pán doktor Čarnogurský, a pozrel som si presne, ako rozobral moju prácu, tak tam jasne povedal, že som aj dokonca aj toho Minďáša na konci aj citoval alebo som ho spomínal. Ale môžeme sa o tom baviť, že malo to tam byť, a môžeme sa o tom baviť, že som urobil chybu. Ja som sa za ňu ospravedlnil na rozdiel od pána Danka. Ja som na rozdiel od pána Danka prišiel a povedal som, áno, asi to nebolo úplne v poriadku, pardon, ospravedlňujem sa. To bola prvá moja reakcia. Rovnako ako som teraz podal tento návrh a pán Danko to neurobil. Ale ja by som veľmi rád vám pripomenul, keď ste vy boli v koalícii s pánom Dankom, tak ste nepripustili, aby sme ho odvolávali. Ste ho držali zubami-nechtami. Čiže máte absolútne žiadne morálne právo, aby ste tu teraz napádali koaličných partnerov. Ja vám niečo poviem. Ja sa s Ondrejom Dostálom moc v láske nemám. Ale to je jediný človek, ktorý by tu mohol stáť a tieto veci, ktoré ste vy teraz povedali, mi mohol povedať s čistým svedomím. On by to povedať mohol, vy nie. Prepáčte mi to. A tiež si nemyslite, že odídete zo SMER-u a že teraz ste zlatíčka, že zo seba všetko zmyli. Nie, vy ste to tuná dvadsať rokov s tým Ficom držali a teraz proste si myslíte, že sa osprchujete a budete tuná moralizovať. To tiež nie je úplne v poriadku a neni to korektné. A tiež tu nehovorím žlčovito a, a nejak naštvane, ale proste to konštatujem. Nemyslite si, že ste sa osprchovali. Nie, vy ste to robili, to isté ste podporovali tam a teraz to tuná vyčítate týmto, týmto ľuďom. A teraz, pán Eštok, k tým kýblikom. Tam som sedel hore, ako sedí pán poslanec, nevidím tam, aha, Lukáč. To znamená, že sedel som a Andrej Danko došiel sa obhajovať. Mal to pripravené na papieri. Celkom pekne to čítal a ja ešte šťuchám Milana Krajniaka a hovorím, počúvaj ma, Milan, tak dobre to, mu to napísali, že ani nebudeme, ani sa neprihlásime do rozpravy. Ani som sa nechcel prihlásiť do rozpravy, lebo naozaj proste tak ľudsky to dal, dobre mu to napísali, ani sa nezakoktal, nič, bolo to super. Bol som, hovorím, Milan, ani nejdem, to nemá význam, to proste, dobre dal to ľudsky, neprihlásim sa do rozpravy. Lenže v tom pán bývalý predseda zazrel na tamtom mieste, bohužiaľ, pána terajšieho premiéra, pána Matoviča. Ten sa naňho vyškeril, jemu vyletel kotol, papier odletel a pustil vlastnú invenciu do toho. A už, a ty taký a hentaký a ešte zbadal tam mňa, to mu úplne rozdrapilo a začal. Ja až na základe toho som si zobral hlas, prišiel som sem a porozprával som mu o tých kýblikoch, lebo on tú prácu utajil. A to je rozdiel, zásadný rozdiel medzi nami. Takže keď by tu niekto mohol moralizovať a mohol by sa k tomuto vyjadrovať, pri všetkej úcte k vám, tak je to Ondro Dostál, a nie určite vy. Ďakujem pekne. (Potlesk.)